
BENEDICTUS PP. XV 


VENERABILES FRATRES, SALUTEM ET APOSTOLICAM BENEDICTIONEM 


Fausto appetente die, cum, abhinc septingentis annis, 
illud sanctitatis lumen, Dominicus, ex his miseriis ex- 
cessit ad sedes beatorum, Nobis, qui iamdiu sumus in clien- 
tibus ipsius perstudiosis, maxime ex quo Ecclesiae Bono- 
niensis, quae eius religiosissime custodit cineres, inivimus 
gubernationem, Nobis, inquimus, valde libentibus contingit 
posse ex hac Cathedra Apostolica christianum populum 
hortari ad memoriam viri sanctissimi celebrandam: quo 
ipso non solum pietati Nostrae satisfacimus, verum etiam 
magno quodam grati animi officio erga et Patrem legiferum 
et inclytam eius familiam perfungi videmur. 

Etenim ut is plane homo Dei verissimeque Dominicus, 
sic totus Ecclesiae sanctae fuit, quae invictissimum fidei 
propugnatorem ipsum habet : qui autem ab eo conditus est 
Ordo Praedicatorum, praeclarum semper Romanae Eccle- 


siae praesidium exstitit. Quamobrem non modo in diebus 
Acta, vol. XIII, n. 9. — 7-7-9241. 93 

suis corroboravit templum *, sed defensionis eius perpetui- 
tati Dominicus consuluit: ut, quae Honorius III, ratum 
habens Ordinem, edixit : « ... attendentes fratres ordinis tui 
futuros pugiles fidei et vera mundi lumina », ea ut vates 
cecinisse videatur. 

Profecto, ut omnes norunt, ad propagandum Dei re- 
gnum nullo alio instrumento usus est Iesus Christus, nisi 
praedicatione Evangelii, id est viva suorum voce praeco- 
num, qui caelestem doctrinam usquequaque diffunderent : 
Docete, inquit, omnes gentes *. — Praedicate Evangelium 
omni creaturae *. Itaque ex Apostolorum, maximeque 
S. Pauli, praedicatione, quam Patrum deinceps Doctorum- 
que institutio et disciplina est subsecuta, factum est, ut ho- 
minum mentes veritatis lumine illustrarentur animique 
virtutum omnium amorem conciperent. Hanc ipsam omnino 
rationem adhibens ad animarum salutem Dominicus, id sibi 
suisque proposuit, tradere alis contemplata, ob eamque 
rem, una cum officio et paupertatem et vitae innocentiam 
et religiosam disciplinam colendi, sanctum et sollemne ius- 
sit esse suo Ordini, sedulo incumbere in studia doctrinae et 
in praedicationem veritatis. 

Iam vero in dominicana praedicatione haec tria, tam- 
quam insignia, eluxerunt : magna quaedam doctrinae soli- 
ditas, plenum fidelitatis erga Sedem Apostolicam obse- 
quium, pietas in Virginem Matrem eximia. 

Quamvis enim mature se Dominicus natum sentiret ad 
praedicandum, tamen non id muneris suscepit, nisi cum in 
Palentino Athenaeo philosophiae ac theologiae multam de- 
disset operam, diuque in sanctorum Patrum studio versa- 
tus, iis ducibus atque magistris, Scripturae sacrae divitias, 
praecipueque Pauli, in suum tamquam succum et sangui- 
nem convertisset. 

* Eccli. 1. 


2? Matth. 19. 
Mare. xvi, 15. 

Quantum is rerum divinarum scientia valeret, non 
multo post perspici licuit, in eius disputationibus adversus 
haereticos ; quos quidem, ad oppugnanda Fidei dogmata 
omnibus artibus et fallaciis armatos, tamen mirabile erat 
quam strenue convinceret ac refutaret. Idque Tolosae ma- 
xime apparuit, in urbe scilicet quae tum princeps et caput 
haeresum habebatur, quo doctissimus quisque adversario- 
rum convenerat. Memoriae proditum est, ipsum cum primis 
sodalibus, opere atque sermone potentibus, insolentiae hae- 
reticorum invictum restitisse : quin eorum non solum cohi- 
buisse vim, sed animos etiam eloquentia et caritate sic mi- 
tigasse, ut ingentem numerum in sinum Ecclesiae matris 
revocaret. Cui, pro Fide dimicanti, Deus ipse praesentissi- 
mus aderat ; ut cum, accepta, quam haeretici dederant, con- 
dicione ut suum quisque librum igni traderet, combustis 
ceteris, unus ipsius liber intactus a flamma inviolatusque 
permansit. Ita, Dominici virtute, Europa Albigensium hae- 


_resis periculo liberata est. 


Hac autem solidae doctrinae laude ipsos suos filios or- 
natos esse iussit. Etenim, vixdum approbato ab Apostolica 
Sede suo Ordine, ac nobili Praedicatorum appellatione 
eidem confirmata, is religiosas suas domos quam proximas 
celeberrimis studiorum Universitatibus condere instituit, 
quo et facilius eius alumni se omni disciplinarum genere 
excolerent, et plures ex bonarum artium studiosis novae 
huic familiae sese adiungerent. Itaque dominicanum insti- 
tutum iam inde ab initio tamquam insignitam doctrinae 
notam praesetulit : eiusque hoc velut proprium opus mu- 
nusque semper fuit variis errorum malis mederi et chri- 
stianae fidei lumen diffundere, quandoquidem nihil tam 
obstat sempiternae saluti quam veritatis ignoratio opinio- 
numque perversitas. Non mirum est igitur, si omnium 
oculos animosque ad se convertit huius nova vis apostola- 
tus, quae quum Evangelio doctrinisque Patrum niteretur, 
tum cognitionum omnis generis copia commendabatur. 


| 

Atque ipsa quidem Dei sapientia per dominicanos 
sodales loqui visa est, cum in eis magni illi christianae sa- 
pientiae praecones et defensores eminebant, Hyacinthus 
Polonus, Petrus Martyr, Vincentius Ferrerius, item homines 
ingeniis praestantes disciplinisque optimis eruditissimi, ut 
Albertus Magnus, ut Raymundus de Pefiafort, ut Thomas 
Aquinas, quo maxime Dominici alumno vere Deus Eccle- 
siam suam illuminare dignatus est. Quare hic Ordo cum 
permagni semper sit habitus ob magisterium veritatis, tum 
vero egregiam laudem adeptus est, cum Thomae doctrinam 
Ecclesia suam propriam edixit esse, eamdemque Doctorem, 
singularibus Pontificum praeconiis honestatum, magistrum 
scholis catholicis dedit et patronum. 

Cum hoc autem tanto studio retinendae tuendaeque 
Fidei summum in Dominico cohaerebat obsequium erga 
Apostolicam Sedem. Sic enim accepimus provolutum ad pe- 
des Innocentii III, eum se defensioni Romani Pontificatus 
devovisse, eidemque decessori Nostro, postera nocte, in 
somnis visum esse inclinatam Basilicae Lateranensis mo- 
lem suis humeris animosum sustinere. — Illud etiam, historia 
teste, scimus, cum primos disciplinae suae alumnos ad chri- 
stianam perfectionem informaret, cogitasse Dominicum de 
colligenda ex piis religiosisque laicis quadam sacra militia, 
quae simul Ecclesiae iura defenderet, simul haeresibus for- 
titer repugnaret. Hinc ille profectus est dominicanorum 
Ordo Tertius, qui quidem, perfectioris vitae institutum in 
saecularibus vulgando, permagna paraturus erat Ecclesiae 
matri et ornamenta et praesidia. 

Tradita autem a legifero Patre, venit ad filios tantae 
cum hac Cathedra coniunctionis hereditas. Quotiescum- 
que igitur ob infatuatas erroribus mentes hominum factum 
est, ut vel populorum motibus vel principum iniuriis la- 
boraret Ecclesia, habuit haec Apostolica Sedes in domi- 
nicanis sodalibus, qui, patrocinium et veritatis et iusti- 
tiae suscipientes, peropportuno sibi adiumento essent ad 

suae conservandum splendorem auctoritatis. Nam quis igno- 
rat quam se praeclare gesserit in hoc genere dominicana illa 
virgo, Catharina Senensis, quae, urgente caritate Iesu Chri- 
sti, difficultates incredibiles eluctata, Summo Pontifici per- 
suasit - quod nemo alius potuerat - ut ad suam Romanam 
Sedem, Lxx annorum intervallo, reverteretur; quaeque 
deinde, dum Occidentalis Ecclesia diro schismate laceraba- 
tur, magnum christifidelium numerum in fide et obsequio 
legitimi Pontificis retinuit ? 

Atque, ut cetera omittamus, non est praetereundum ex 
dominicanis sodalibus Pontifices Romanos magni nominis 
exstitisse quattuor ; quorum postremus, sanctus Pius V, 
immortaliter de re christiana civilique meritus est; qui cum, 
magna instantia atque hortatu, catholicorum principum 
arma sibi societate adiunxisset, apud Echinadas insulas, 
Turcarum opes in perpetuum profligavit, auspice atque 
adiutrice Virgine Deipara, quam propterea Auziliwm Chri- 
stianorum deinceps salutari iussit. 

In quo luculenter id etiam ostenditur, quod diximus 
exstare tertium in praedicatione dominicanorum : pietas 
erga magnam Dei Matrem studiosissima. Naupactensem 
enim victoriam divinitus cognovisse Pontifex perhibetur eo 
temporis articulo fieri, dum per orbem catholicum pio- 
rum sodalitates Mariam sanctissimi Rosarii implorabant 
formula, quam ipse Praedicatorum Parens invenerat, per 
suosque alumnos deinceps longe lateque propagandam cu- 
raverat. Etenim Virginem beatissimam cum matris loco 
diligeret, eius maxime patrocinio confisus, Dominicus ad 
Fidei causam agendam aggressus est. Itaque, adversus Al- 
bigenses haereticos, qui cum alia Fidei capita, tum divinam 
maternitatem virginitatemque Mariae omnibus contume- 
liis insequebantur, ille, hor'um dogmatum sanctitatem pro 
viribus tuendo, auxilium ipsius Virginis Matris invocabat, 
ea saepissime verba usurpans: « Dignare me laudare te, 
Virgo sacrata; da mihi virtutem contra hostes tuos ». 

Quam grate autem complexa sit caelorum Regina pien- 
tissimum servum, ex eo facile colligitur, quod huius mini- 
sterio usa est, ut sanctissimum Rosarium Ecclesiam, Filti 
sui Sponsam, edoceret : illam precationem scilicet quae cum 
simul voce et mente fiat - mysteriis religionis potissimis con- 
templandis, dum oratio dominica quindecies totidemque 
decades salutationum Mariae iterantur - accommodatissima 
est ad pietatem omnemque virtutem vulgo alendam et exci- 
tandam. [ure igitur suis alumnis praecepit Dominicus ut, 
Dei verbum populis tradentes, in hac orandi forma audien- 
tium animis inculcanda saepe studioseque versarentur, 
cuius exploratissimam haberet utilitatem. Probe enim no- 
verat Mariam ex una parte quidem tantum auctoritate apud 
Filium divinum posse, ut is, quidquid gratiarum hominibus 
confert, illa semper administra et arbitra conferat, ex altera 
autem tam benignae clementisque esse naturae ut, cum 
ultro solita sit miseris succurrere, omnino nequeat opem 
postulantibus recusare. Itaque eam, qualem consuevit Ec- 
clesia salutare matrem gratiae matremque misericordiae, ta- 
lem semper, Rosario praesertim adhibito, experta est; qua re 
Romani Pontifices nullam umquam occasionem usque adhuc 
omiserunt, quin Mariale Rosarium summis laudibus effer- 
rent, atque Apostolicae Indulgentiae muneribus locuple- 
tarent. 

Iam vero dominicani instituti - ut ipsi intelligitis, 
venerabiles fratres, - non minor est hoc tempore quam 
ipsius Auctoris aetate opportunitas. —--Quam multi hodie 
sunt, qui pane vitae, id est caelesti doctrina, destituti, 
tamquam inedia consumuntur; quam multi, quos, veri 
specie deceptos, magna errorum varietas avertit a Fide: 
quorum omnium necessitatibus ut congruenter sacerdotes, 
verbum Dei ministrando, subveniant, quantopere ipsos tum 
alienae salutis cupidos, tum vero solida rerum divinarum 
scientia instructos esse oportet. Quot etiam ingrati et im- 
memores Ecclesiae filii, a Iesu Christi Vicario vel rerum 
ignoratione vel mala voluntate aversi sunt, quos ad com- 

munis Parentis sinum opus est adduci. Ad ista vero alia- 
que omne genus mala huius saeculi sananda quantum ma- 
terno Mariae patrocinio indigemus ! 

Habent igitur dominicani sodales paene immensum 
sibi campum, in quo utilissime pro communi salute conten- 
dant. Quare omnibus, quotquot huius disciplinae sunt, ma- 
gnopere auctores sumus, ut in his sollemnibus saecularibus 
suos animos quodammodo renovent ad sanctissimi Condito- 
ris exemplum, seque tali patre praestare instituant cotidie 
digniores. Ceteris nimirum in hoc antecedent, ut est consen- 
taneum, filii eius ex primo Ordine, iique posthac vel alacrio- 
rem dabunt operam eiusmodi praedicationi divini verbi, 
unde in hominibus, cum obsequio erga beati Petri successo- 
rem ac pietate in Virginem Matrem, cognitio crescat tuitio- 
que veritatis. Sed a Tertiariis quoque sodalibus dominicanis 
plurimum utilitatis exspectat Ecclesia, si quidem ad Pa- 
triarchae sui spiritum sese diligentius accommodare stu- 
duerint, rudes videlicet imperitosque de plebe christianae 
doctrinae praeceptis instruendo. In quo ut multi illi assi- 
duique sint, cupimus et optamus: res enim agitur maximi 
ad animarum bonum momenti. Denique universis Dominici 
Patris alumnis hoc volumus peculiari esse curae, ut usque- 
quaque Mariali Rosario populus christianus assuescat : 
quod quidem eum Nos, decessorum Nostrorum, in primisque 
fel. rec. Leonis XIII, vestigia persecuti, per occasionem hor- 
tati sumus, vehementerque, in his temporum acerbitatibus, 
hortamur : idque si feliciter evenerit, huius saecularis me- 
moriae celebritatem satis fructuosam fuisse putabimus. 

Auspicem interim divinorum munerum ac benevolen- 
tiae Nostrae testem, Apostolicam benedictionem vobis, ve- 
nerabiles fratres, vestroque clero ac populo amantissime in 
Domino impertimus. 

Datum Romae apud Sanctum Petrum, die xx1x iunii, 
in festo Apostolorum Principum, anno mcmxx1, Pontifica- 
tus Nostri septimo. 

BENEDICTUS PP. XV 

CONSTITUTIO APOSTOLICA 


MARIANNENSIS 


DISMEMBRATIONIS ET ERECTIONIS DIOECESIS BELLOHORIZONTINAE 


BENEDICTUS EPISCOPUS 
SERVUS SERVORUM DEI 
AD PERPETUAM REI MEMORIAM 


Pastoralis sollicitudo onus Nobis imponit diligentissime curandi ut 
catholici orbis regiminis distributio temporum et locorum necessitatibus 
apte respondeat. Nobis est propterea vigilandum ut variis in regionibus 
circumscriptionum ecclesiasticarum numerus augeatur, prout opportu- 
nitas ac praesertim spirituale christifidelium bonum exposcit. 

Cum itaque Mariannensem archidioecesim, quae extensione territorii 
et populorum frequentia inter maiores est connumeranda, partiri anima- 
rum bonum et regiminis ratio consulat, Nos id faciendum statuimus. 

Quapropter, de consulto dilectorum tiliorum Nostrorum S. R. E. Car- 
dinalium, qui S. Congregationi Consistoriali praepositi sunt, peractis 
omnibus, quae scitu ad rem necessaria erant, suppleto, quatenus opus 
sit, quorum intersit vel sua interesse praesumant, consensu, facultate 
quoque utentes Nobis et S. Sedi reservata in Apostolicis sub plumbo 
Litteris quarum initium « Ad universas orbis Ecclesias » datis Romae 
die vigesima septima mensis aprilis anni millesimi octingentesimi nona- 
gesimi secundi, libere novam ineundi in Brasiliana Republica dioecesum 
dismembrationem, quoties id expedire videretur, de Apostolicae pote- 
statis plenitudine, praedictam archidioecesim Mariannensem bifariam 
dividimus, eamque ad orientem versus coarctamus, et in occidentali 
parte novam dioecesim, Bellohorizontinam nuncupandam, erigimus. 

Hisce autem novae dioecesi assignamus et attribuimus municipia 
vulgo Prefectura de Bello Horizonte, Contagem, Santa Luzia, Sabarda, 
Caeté, Siete Lagods, Bomfim, Entre Rios, Santa Quiteria, Itauna, Para, 
Pequy, Pitanguy, Divinopolis, Itapecerica, Oliveira, Passatiempo, Campo- 
Bello, Perdoés, Bom Succeso cum paroecia Hitiruna nuncupata. 

Bellohorizontinae dioecesis ita limitibus definitae sedem et cathe- 
dram episcopalem in urbe « Bello-Horizonte », a qua dioecesis ipsa 
nomen mutuatur, erigimus ac instituimus, eamque idcirco ad civitatis 
episcopalis fastigium evehimus, una cum omnibus iuribus ac privilegiis, 
quibus ceterae civitates episcopales iure communi fruuntur et gaudent. 

Ecclesiam autem ibidem exstantem et Beatae Mariae Virgini in caelum 
Assumptae dicatam ad Cathedralis statum et dignitatem evehimus et 
extollimus ; simulque ipsi eiusque pro tempore Episcopis tribuimus hono- 
res, insignia, favores, gratias, privilegia et iura, quibus aliae cathedrales 
Keclesiae ac eorum Antistites iure communi, vel legitima consuetudine, 
pollent ac fruuntur. 

Quam cathedralem Ecelesiam suffraganeam constituimus metropo- 
itanae Ecclesiae Mariannensis, illiusque pro tempore Episcopos iuri 
metropolitico praefati Mariannensis Archiepiscopi subiicimus; Nobis 
tamen et Apostolicae Sedi reservata facultate libere novam decernendi 
istius dioecesis dismembrationem, quoties opportunum in Domino 
videatur. 

Quod vero attinet ad huius dioecesis administrationem et regimen, 
ad Capituli cathedralis vel consultorum collegii institutionem, ad Semi- 
narii dioecesani erectionem, ad Vicarii Capitularis, seu Administratoris 
sede vacante, electionem, ad ipsorum clericorum et fidelium iura et 
onera, aliaque huiusmodi, servanda iubemus quae sacri canones decer- 
nunt. 

Quod vero ad clerum spectat, statuimus ut, statim ac dismem- 
bratio archidioecesis Mariannensis, novaeque dioecesis Bellohorizontinae 
erectio effecta sit,eo ipso presbyteri illi Ecclesiae adscripti censeantur, 
in cuius territorio legitime exstant, vel animarum cura, vel aliquo eccle- 
siastico officio detenti. 

Episcopalem autem mensam constituent Curiae episcopalis taxae 
aliaeque fidelium oblationes, in quorum bonum nova haec_dioecesis 
erecta est. 

Volumus praeterea ut huius dioecesis sumptibus duo delecti iuvenes 
bonae spei in Pontificium Collegium Pium Latinum Americanum de 
Urbe non intermissa vice mittantur, ut ibi, sub ipsis fere oculis Roma- 
norum Pontificum, ecclesiasticis disciplinis incumbant. 

Mandamus insuper ut omnia documenta et acta, quae hanc dioe- 
cesim eiusque clericos et fideles respiciunt, quaamprimum fieri poterit, a 
cancellaria archidioecesis Mariannensis tradantur cancellariae dioecesis 
Bellohorizontinae, ut in eius archivo custodiantur. 

Praesentes autem Litteras et in eis contenta quaecumque, etiam si 
quilibet, quorum interest vel sua interesse praesumant, auditi non fue- 
rint ac praemissis non consenserint, etiam si expressa specifica et indi- 
vidua mentione digni sint, nullo unquam tempore de subreptionis, vel 
obreptionis, aut nullitatis vitio, seu intentionis Nostrae, vel quolibet 
alio, licet substantiali et inexcogitato defectu notari, impugnari, vel in 

controversiam vocari posse; sed eas, tamquam ex certa scientia ac pote- 
statis plenitudine factas et emanatas, perpetuo validas exsistere et fore, 
suosque plenarios et integros effectus sortiri et obtinere, atque ab omnibus 
ad quos spectat inviolabiliter observari debere, et si secus super his a 
quocumque, quavis auctoritate, scienter vel ignoranter contigerit atten- 
tari, irritum prorsus et inane esse et fore volumus et decernimus. 

Ad haec omnia, ut supra, exsecutioni mandanda deputamus vene- 
rabilem fratrem Henricum Gasparri, Archiepiscopum titularem Seba- 
stensem, in Brasiliana Republica Apostolicum Nuntium, eidemque tri- 
buimus necessarias et opportunas facultates, etiam subdelegandi, ad 
effectum de quo agitur, quemlibet virum in ecclesiastica dignitate con- 
stitutum, et definitive pronuntiandi super quavis difficultate vel oppo- 
sitione in exsecutionis actu quomodolibet oritura; facto insuper eidem 
onere ad Sacram Congregationem Consistorialem mittendi, infra sex 
menses, a data praesentium litterarum computandos, authenticum exem- 
plar exsecutionis peractae. 

Mandamus denique ut harum Litterarum transumptis, etiam impres- 
sis, manu tamen alicuius notarii publici subscriptis ac sigillo alicuius 
in ecclesiastica dignitate constituti munitis, eadem prorsus fides tribuatur, 
quae hisce Nostris Litteris tribueretur, si exhibitae vel ostensae forent. 

Non obstantibus, quatenus opus sit, regulis in synodalibus, pro- 
vincialibus, generalibus, universalibusque Conciliis editis, specialibus, 
vel generalibus constitutionibus et ordinationibus Apostolicis, et qui- 
busvis aliis Romanorum Pontificum, praedecessorum Nosirorum dispo- 
sitionibus, ceterisque contrariis quibuscumque. 

Nemini ergo has Litteras Nostras dismembrationis, erectionis, decreti, 
mandati, derogationis et voluntatis infringere vel contraire liceat. Si 
quis vero, temerario ausu, hoc attentare praesumpserit, indignationem 
omnipotentis Dei, ac beatorum Petri et Pauli Apostolorum Eius se 
noverit incursurum. 

Datum Romae apud Sanctum Petrum, anno Domini millesimo non- 
gentesimo vigesimo primo, die decima prima mensis februarii, Pontifi- 
catus Nostri anno septimo. 


bk C. Carp. DE LAI, Episc. Sabinen. O. Carp. CAGIANO 
S. Congr. Consist. Secretarius. S. R. E. Cancellarius. 


Raphaé! Virili, Protonotarius Apostolicus. 


Ludovicus Schiiller, Protonotarius Apostolicus. 
Loco Plumbi. 


Reg. in Canc. Ap., vol. XXIII, n. 5. 


_ 


— 

LITTERAE APOSTOLICAE 


CATHEDRALE TEMPLUM SAMOGITIENSE TITULO AC PRIVILEGIIS BASILICAE MINO- 
RIS ORNATUR. 
BENEDICTUS PP. XV 


Ad perpetuam rei memoriam. — Cathedralis ecclesia Samogitiensis 
Deo sacra in honorem Ss. Petri et Pauli Apostolorum quae « Caunae » 
in Lituania exstat, tum antiquitate, tum structura, tum artis monumentis, 
tum germana populi religione praefulgens, iure meritoque inter potiora 
totius Lituaniae templa accensetur. Et re quidem vera sacra haee aedes 
ineunte saeculo xv cura Vytauti, Magni Ducis Lituaniae, gothico stylo 
exstructa, tanta molis amplitudine eminet, ut omnibus regionis ecclesiis 
antecellat. Ipsam postea Patribus Augustinianis donatam, per longam 
saeculorum seriem Lituaniae Antistites, proceres, nobiles et fideles novis 
continuo operibus auxerunt ac singularibus privilegiis ornarunt. Illud 
quidem memorare iuvat, ecclesiam ipsam, licet gravissimas iacturas per- 
pessam, hostili manu a Suedis anno 1655 vastatam, et anno 1733 igni 
consumptam, nihilominus nunquam fuisse funditus deletam, sed brevi, 
favente Deo, ad pristinum decus rediisse. Singularibus artis monumentis 
et picturis potissimum ornata, et pretiosa quidem supellectili refecta, 
sacra eadem aedes pluribus beatorum Caelitum relliquiis nobilitatur. 
Adsunt in ea recentiorum Samogitiensium Antistitum sepulcra, nempe 
Matthiae III Valanéius Episcopi de religione ac de re literaria in Lituania 
optime meriti, Pastoris et scriptoris eximia apud populum Lituanum 
fama florentis; Miecislai I Pallulon, fidei et libertatis ecclesiasticae intre- 
pidi vindicis adversus impetus schismatici Russorum gubernii ac dioe- 
cesis egregii administratoris; et pii Antistitis Casparis Cirtautas, quo 
auspice, conrogata a civibus universis stipe, ecclesia cathedralis prae- 
clare instructa est atque ornata. Iamvero hoc anno adventante mense 
septembri, venerabilis frater Franciscus Karevicius, Episcopus Samogi- 
tiensis retulit ad nos, occasione auspicatissima quinti iam elapsi saeculi 
ex quo, auctoritate et gratia Sanctae huius Sedis, condita primum est 
dioecesis Samogitiensis, sollemnia esse celebranda festa, sibique et clero 
populoque suo in votis admodum esse, ut ad maiorem Dei gloriam, ad 
pietatis christianae incrementum atque ad dioecesis eiusdem suae decus 
augendum, cathedrale templum ad Basilicae minoris dignitatem prove- 

here dignemur: Nos autem, animo repetentes veteres praenobilis illius 
templi memorias, probe simul noscentes pro tempore urbem « Caunam » 
factam esse civitatem principem et caput universae Lituaniae feliciter 
resurgentis, ibique constitutum fuisse supremi Reipublicae magistratus 
sedem, ideoque in ecclesia cathedrali etiam praecipuos civiles eventus 
fore sollemni religiosa pompa recolendos, votis his annuendum propensa 
voluntate existimavimus. Quae cum ita sint, Apostolica Nostra auctori- 
tate, praesentium vi perpetuumque in modum, cathedrale templum Samo- 
gitiense Deo sacrum in honorem Ss. Principum Apostolorum Petri et 
Pauli, ad Basilicae minoris gradum promovemus, illique privilegia omnia 
tribuimus quae minoribus almae huius Urbis Basilicis de iure competunt. 

Haec concedimus, decernentes praesentes Litteras firmas, validas et 
efficaces semper exstare ac permanere, suosque plenos atque integros 
effectus sortiri atque obtinere, illisque ad quos pertinent, sive pertinere 
poterunt, nunc et in posterum amplissime suffragari, sicque rite iudi- 
candum esse ac definiendum, irritumque ex nunc et inane fieri, si quid- 
quam secus super his, a quovis, auctoritate qualibet, scienter sive igno- 
ranter attentari contigerit. Non obstantibus contrariis quibuscumque. 

Datum Romae apud Sanctum Petrum, sub anulo Piscatoris, die 
xxviI aprilis mcmxx1, Pontificatus Nostri anno septimo. 


P. Carp. Gasparri, @ secretis Status. 


PIA ASSOCIATIO SUB TITULO « EUCHARISTICI FOEDERIS » MEDIOLANI ERECTA, IN 
ARCHICONFRATERNITATEM SEU PRIMARIAM ASSOCIATIONEM PROMOVETUOR. 


BENEDICTUS PP. XV 


Ad perpetuam rei memoriam. — Procurator generalis Ordinis Car- 
melitarum Excalceatorum refert ad Nos iam inde ab anno MDCCCLXXXxXxVI 
in ecclesia sub titulo « Corporis Domini » Ordinis ipsius Mediolanensi 
coenobio adnexa, Piam Associationem sub titulo « Eucharistici Foederis » 
fuisse rite institutam, ad finem praecipuum ut fideles prope sacrum 
Tabernaculum in sacram militiam coirent et Christi Jesu regnum in 
familiis et in universa civili societate promoverent, simulque per Sacra- 
mentum amoris a Deo impetrarent sanctae Matris Ecclesiae exaltationem, 
dissidentium et schismaticorum ad veram fidem conversionem, ut unum 
fiat sub unico Pastore ovile. Addidit idem Procurator frugiferam hanc 
Societatem, ab Archiepiscopo Mediolanensi et a pluribus Antistitibus 

probatam, favente Deo, brevi se effudisse et per Italiam et extra per uni- 
versum fere orbem catholicum, et modo ingenti sodalium numero flo- 
rere. Edocemur quidem hance Associationem a Decessore Nostro Leone 
PP. XIII rec. me. pluribus fuisse indulgentiis et privilegiis auctam. 
Nunc autem cum memoratus Procurator supplici prece Nos flagitet, ut 
ipsam ad Primariae Associationis gradum, de Apostolica benignitate, 
evehere dignemur; Nos, id in Foederis ipsius, tot ac tantis nominibus 
optime de religione merentis, incrementum et bonum maxime cessurum 
rati, votis his annuendum ultro libenterque existimavimus. Quae cum 
ita sint, collatis consiliis cum VV. FF. NN. S. R. E. Cardinalibus prae- 
positis Congregationi pro Tridentini Concilii decretis interpretandis, 
Aposiolica Nostra auctoritate, praesentium vi perpetuumque in modum, 
Associationem sub titulo Foederis Eucharistici, canonice erectam Medio- 
lani in ecclesia Ssmi Corporis Christi penes coenobium Carmelitarum 
Excalceatorum, in Archiconfraternitatem cum solitis privilegiis, sive in 
Primariam Associationem erigimus atque promovemus. Associationis 
autem enunciatae sic in Archisodalitatem sive Primariam per Nos erectae 
Moderatori generali et officialibus praesentibus et futuris, Apostolica 
Nostra auctoritate itemque perpetuo, veniam concedimus, ut ipsi, ser- 
vatis forma constitutionis Clementis PP. VIII, Praedecessoris Nostri 
rec. me., aliisque Apostolicis ordinationibus desuper editis, omnes et 
singulas eiusdem tituli atque instituti Associationes, tam in Italia, quam 
extra per universum terrarum orbem erectas in praesens, sive erigendas 
in posterum, sibi aggregare possint, et cum illis indulgentias ac spiri- 
tuales gratias communicare licite valeant ipsi Associationi sic in Pri- 
mariam promotae a 8S. Sede concessas, quae tamen cum aliis commu- 
nicari possint. 

Praeterea Foederis eiusdem statutum, ad finem exaratum definiendi 
et aptandi praesentium temporum adiunctis a sociis implenda pietatis 
opera, a bo. me. Cardinali Ferrari et ab aliis Italiae Ordinariis revisum 
et probatum, pro omnibus dioecesibus in gquibus dictum Foedus exsistat, 
suprema Nostra auctoritate ratum habemus et sancimus. 

Porro haec concedimus, decernentes praesentes Litteras firmas, vali- 
das atque efficaces semper exstare ac permanere, suosque plenos atque 
integros effectus sortiri atque obtinere, dictaeque Associationi modo ad 
Primariae gradum evectae, nunc et in posterum perpetuo suffragari, 
sicque rite iudicandum esse ac definiendum, irritumque ex nunc et 
inane fieri, si quidquam secus super his, a quovis, auctoritate qualibet, 
scienter sive ignoranter attentari contigerit. Non obstantibus constitu- 
tionibus et ordinationibus Apostolicis, ceterisque omnibus, speciali licet 


342 Acta Apostolicae Sedis - Commentarium Officiale 


atque individua mentione ac derogatione dignis, in contrarium facien- 
tibus quibuscumque. Volumus autem ut praesentium Litterarum tran- 
sumptis, seu exemplis, etiam impressis, manu alicuius notarii publici 
subscriptis et sigillo personae in ecclesiastica dignitate vel officio con- 
stitutae munitis, eadem prorsus fides adhibeatur, quae adhiberetur ipsis 
praesentibus si forent exhibitae vel ostensae. 

Datum Romae apud Sanctum Petrum, sub anulo Piscatoris, die 
xxvii aprilis Pontificatus Nostri anno septimo. 


P. Carp. Gasparri, @ Secretis Status. 


SODALIBUS NOSTRAE DOMINAE A BONA MORTE QUANDAM RECITANTIBUS PRECU- 
LAM ET SACRUM LITANDUM CURANTIBUS AD GRATIAM PII OBITUS SIBI 
ALIISVE IMPETRANDAM, INDULGENTIAE PLENARIAE ET PARTIALES CONCE- 
DUNTUR. 

BENEDICTUS PP. XV 
Ad perpetuam rei memoriam. — Sodalitatem Nostrae Dominae a 

Bona Morte nuncupatam, iam, anno mcmxvitl, Litteris Apostolicis die 

xxII mensis martii Piscatoris anulo obsignatis, vehementer tommenda- 

vimus; at vero, quod ea sibi consilium proponit effectumque dare con- 

tendit, tanti momenti est, ut illud, et Apostolicae auctoritatis pondere 
firmare ac roborare denuo, et ampliore gratiarum concessione de caelesti 

Ecclesiae thesauro provehere non dubitemus. Quotquot enim in soda- 

lium numerum adsciscuntur, eorum est veluti peculiare ac proprium, 

non modo cum sibi, tum ceteris, pretiosam in conspectu Domini mortem 
impetrare, sed etiam de ipsa morte, quae unicuique impendeat, assidue 
commentari, eamque cunt precum bonorumque operum praesidio oppe- 
riri, secundum illud Imitationis Christi: « Sic te in omni facto et cogi- 
tatu tenere deberes, quasi statim esses moriturus »; qua profecto re num 
aliquam aliam graviorem magisque necessariam persequi liceat? Hoe 
sane salutis aeternae adipiscendae negotium, tanquam si christiano 
homini unum incumbat, Paulus Apostolus agendum inculeat, nec quis- 
quam feliciter gerat ac perficiat, nisi et in vita sancte degenda perse- 
veraverit et sancte de vita decesserit. Id utinam alte in christifidelium 
animis insideat, quod solet, proximo cum animae periculo, miserandum 
in modum oblitterari, hac praesertim aetate, cum videntur homines, 
pecudum more, in terram confixos habere oculos, eosque, contem- 
platione caelestium posthabita ac despecta, unice ex fluxis pascere 

inanibusque rebus. Quamobrem Sodalitati Nostrae Dominae a Bona 
Morte haec haud mediocris, praeter alias, tribuenda laus est, quod, 
instituto ipsa suo, extremum illud temporis momentum, quo aeterna 
animae sors periclitatur, in memoriam hominum redigat, iisque conti- 
nenter suadeat, magnum opus esse atque arduum in Dei gratia ad obitum 
usque perseverare, eaque de re, quemadmodum Tridentinum docet, tam- 
etsi in Dei auxilio firmissimam spem collocare et reponere omnes debent, 
neminem sibi certi aliquid absoluta certitudine polliceri posse; propterea 
Paulum Apostolum edixisse, cum timore et tremore salutem esse nobis 
operandam. Quamvis autem magnum perseverantiae et sanctae in osculo 
Christi mortis donwm iusto iure mereri nequeamus, cum gratuito detur, 
suppliciter tamen, teste Augustino, illud emereri potest, modo ut a Patre 
in nomine Christi talibus exposcatur obsecrationibus, quales Christus 
ipse certe auditum iri promisit. Quas quidem preces si, cum vitae chri- 
stianae exercitatione coniunctas, sine ulla temporis intermissione fera- 
mus, consecuturum sine dubio, Dei misericordia, est, ut in fide stabiles 
et in opere efficaces inveniri, ac demum post vitae huius varietates ad 
salutis portum pervenire mereamur; cum facienti quod in se est, Deus 
non deneget gratiam. Interea sic dolemus, ut nihil supra, ex ingenti filio- 
rum numero, quos, ob collatum Nobis divinitus Apostolicum munus, ad 
beatitatem sempiternam dirigendos adiuvandosque suscepimus, nimis 
paucos esse, qui de salute sua vivant solliciti et sic se, quaemadmodum 
diximus, ad pie moriendum parent. Verum ad gratiam eiusmodi asse- 
quendam cum preces eo plus valeant, quo excellentiores sunt, liquet, 
quas Christus ipse, Mediator ac Sacerdos, in augusto Missae sacrificio, 
Patri obsecrationes adhibet, eas esse prorsus perfectas et gratas, ideoque 
omnium efficacissimas. Fideles igitur, qui pretiosum sibi spondere deces- 
sum tutumque reddere velint, quidni Sacrum ad hanc mentem fieri 
iubeant, cum in altari Christus sit semper vivens ad interpellandum pro 
nobis, ibique thronum gratiae constituerit, ad quem adeamus cum fiducia 
ut misericordiam consequamur et gratiam inveniamus in auxilio oppor- 
tuno? Praeterquam enim quod, ut Tridentini verbis utamur, sacrificié 
oblatione placatus Dominus, gratiam et donum poenitentiae concedens, cri- 
mina et peccata etiam ingentia dimittit, poenasque culpae expiandae 
debitas condonat, solutionis pretium ex immenso satisfactionum Christi 
cumulo depromens, per ipsam praeterea Sacri litationem subsidia ea 
omnia impetrare licet necessaria atque opportuna, quibus non modo - 
maculas devitemus conceptasque eluamus, sed etiam in Dei gratia ami- 
citiaque sic perstemus ut mortem iustorum obeamus. In quo conside- 
randum praecipue est, fructus, qui ex Sacro percipiuntur, hominibus 

longe uberius vivis prodesse quam vita functis, cum iis, bene animatis 
ac dispositis, magis directo, certius atque abundantius, quam his, appli- 
centur: unde efficitur, ut, cum perseverantiae dono, queamus nobis facul- 
tatem adhuc vivis comparare cum placandae Dei iustitiae, tum poenae, 
quae nos in Purgatorio igni maneret, vel tollendae omnino vel valde 
saltem imminuendae. Quodsi satis multi, obliviosi atque ingrati homines, 
id committere consueverunt, ut ad animas eorum piandas, quos habere 
carissimos videbantur, augustum offerri Sacrificium neglegant, sunt 
quidem maiore numero, qui, gravi cum spiritualium utilitatum iactura, 
illud ignorent, profuturum sibi multo magis Missae sacrificium quod, 
se vivis, ipsimet, quam quod in ipsorum levamen defunctorum heredes, 
propinqui vel amici perlitari iusserint. Quam tot christifidelium igno- 
rantiam cum dilectus filius Aristides Guibert, Presbyterorum a Sancta 
Maria vulgo de Tinchebray summus moderator, Nobiscum conquereretur 
die octavo superioris mensis, quo die eum coram admisimus, simulque 
Nobis aperiret, velle se, si quidem id probaturi essemus, sanctam quasi 
quandam Cruciatam inter sodales Nostrae Dominae a Bona Morte exci- 
tare, ut hi Sacra quam plurima curarent peragenda ad gratiam pili 
decessus sibi aliisque omnibus, si liceret, impetrandam, non modo pro- 
positum Nobis perplacere diximus, sed etiam tam praeclarum eiusmodi 
studiosae caritatis opus Nosmet ipsos caelestium dispensatione thesau- 
rorum esse locupletaturos. Quibus Nostris impulsus incitamentis, haud 
ita multo post, idem dilectus filius supplicem ad Nos dedit libellum, 
dilecti filii Nostri Petri S. R. E. Presb. Card. Gasparri, Sodalitatis 
N. D. a Bona Morte Protectoris, amplissimo suffragio commendatum, 
quo certa quaedam precandi formula continebatur, flagitavitque ut, 
qui eam recitarent sodales et ad eandem mentem Sacrum litari iube- 
rent, iis plenarias ac partiales indulgentias largiremur. Quibus piis 
votis perlibenter obsecundantes, de omnipotentis Dei misericordia et bea- 
torum Petri et Pauli Apostolorum Eius auctoritate confisi, audito dilecto 
filio Nostro Cardinali Poenitentiario Maiore, omnibus ac singulis fide- 
libus Sodalitati Nostrae Dominae a Bona Morte tam adscriptis quam in 
posterum adscribendis, qui preculam Pater Sancte, ad exemplar Litteris 
hisce Nostris subiectum et in tabulario Cancellariae Brevium Apostoli- 
corum asservandum, quovis idiomate, dummodo versio sit fidelis, reci- 
taverint, indulgentiam quingentorum dierum foties quoties lucrandam 
concedimus; septem vero annorum totidemque quadragenarum, quoties- 
cumque, Sacrum audiendo, eandem preculam effuderint; plenariam semel 
in hebdomada lucrandam, si, eadem oblationis formula cotidie recitata, 
sacramentis refecti Missae sacrificio semel diebus ferialibus adstiterint; 

item plenariam, usitatis condicionibus, quocumque die Sacrum, secundum 
intentiones in ea ipsa oblationis formula relatas, perlitandum curaverint. 
Praeterea, ut omnibus et singulis fidelibus in eandem Sodalitatem tam 
adscitis quam in posterum adsciscendis indulgentiam plenariam usitatis 
condicionibus, quovis anno, die xxx1 mensis maii, festo beatae Mariae Vir- 
ginis Mediatricis omnium gratiarum, et sabbato post festum Ssrhi Cordis 
lesu, quo sabbato festum peragitur Purissimi Cordis B. M. V., lucrari 
liceat, misericorditer damus. Denique iisdem omnibus sodalibus fas esto 
plenariis ac partialibus indulgentiis, quas largiti sumus, vita functorum 
labes poenasque expiare. Interea in spem bonam laetamque erigimur 
fore, ut in Sodalitatem istam, per terrarum orbem late propagatam, 
christifideles cotidie plures cooptari se velint, non solum ut gratiis ab 
Apostolica Sede conlatis fruantur, verum etiam ut bonae mortis ape- 
stolatum ad Sodalitatis leges exerceant, id omni virium contentione 
efficiendo, ut qui in discrimine ultimo versantur, sacri Viatici et extremae 
Unctionis susceptionem ne eo usque remorentur cum sensum amissuri 
iam sunt, sed, contra, quemadmodum Ecclesia docet ac praecipit, iis 
roborentur Sacramentis vixdum, ingravescente morbo, prudens fiat de 
periculo mortis iudicium: qui ceterum apostolatus, sodalibus ipsis proxi- 
misque tam fructuosus, non sine peculiari divinae Providentiae consilio, 
videtur hisce temporibus eo celerius copiosiusque florescere ac vigere, 
quo magis oportet homines mansuras animi utilitates quaerere atque im- 
pensius saluberrimam mortis cogitationem secum agitare. Quo in genere 
sodales rem facturi sunt omni laude et caelesti remuneratione dignam, si, 
ad propositum quod supra dicendo adumbravimus, incruentum altaris 
Sacrificium creberrime curent peragendum, ut Redemptionis opus in so- 
cordibus vel impiis hominibus efficienter perpetuoque compleatur, aeter- 
namque omnes, quoad fieri potest, salutem assequantur, cum pro omni- 
bus divinum Iesus Christus sanguinem, animae suae prodigus, effuderit. 
Porro decernimus praesentes Litteras firmas, validas et efficaces 
semper exstare ac permanere, suosque plenarios et integros effectus 
sortiri atque obtinere, et illis ad quos spectant vel spectare poterunt in 
omnibus plenissime suffragari, sicque in praemissis definiri ac iudicari de. 
bere, atque irritum et inane fore si quidquam secus super his a quoquam, 
quavis auctoritate, scienter aut ignoranter attentari contigerit. Praesen- 
tibus in perpetuum valituris, contrariis non obstantibus quibuslibet. 
Datum Romae apud Sanctum Petrum sub anulo Piscatoris die xxx1 
mensis maii, B. M. V. Mediatricis omnium gratiarum festo, anno McMxx!, 
Pontificatus Nostri septimo. 
Pro Diio Card. Petro Gasparri 
N. Sebastiani, a Brevibus Apostolicis. 
Acta, vol. XIII, n. 9. — 7-7-921. 2 

Precula et oblationis formula 
ad gratiam bonae mortis impetrandam. 


Pater sancte, omnes et singulas Missas in universa Ecclesia hodie 
celebratas aut celebrandas tibi offero, ut per Iesu Filii tui sanguinem, 
beatae Mariae Virginis sub Cruce Perdolentis intercessione, iustis 
magnum perseverantiae donum, peccatoribus perfectae conversionis gra- 
tiam, et omnibus christifidelibus, praesertim mihi, propinquis et piae 
Sodalitati adscriptis, extremo vitae tempore, sacri Viatici refectionem, 
sancti olei Unctionem et pretiosam in conspectu tuo mortem elargiri 
digneris. Per eundem Christum Dominum nostrum. Amen. 


EPISTOLAE 
I 


AD BR. P. ALEXIUM MARIAM LEPICIER, EX ORDINE SER‘YORUM B. M. V., QUEM OB 
DUOS LIBROS NUPER EDITOS DE NOVISSIMIS AC DE SPIRITISMO DILAUDAT. 


Dilecte fili, salutem et apostolicam benedictionem.— Quod christianae 
professionis vigor vulgo sensim languescit, quod in communi vita atque 
in humani generis societate iustitiae leges violantur tam facile, quod 
homines fluxa bona sic appetunt ut nihil pensi habeant quin iis potian- 
tur, haec et talia palam est non aliunde nasci, nisi ex oblivione eorum, 
quae omnibus mortalibus sunt post humanum exitum a iudice Deo 
vel speranda vel metuenda in sempiternum. Quoniam autem plerumque 
solet sanctissimae religionis negligentiam vel contemptum vanitas exci- 
pere superstitionum, videre licet non paucos iam esse qui temere cum 
arcanis spiritibus commercium habeant, seque imprudenter in laqueos 
induant diaboli. Itaque praeclarae cuiusdam opportunitatis sunt duo 
illi a te nuper editi libri: quorum in altero fuse de novissimis doctri- 
nam catholicam, scholasticorum more institutoque, explicas, uberrimam 
praebens materiam concionatoribus sacris ad fidelium animos permo- 
vendos; in altero autem de spiritismo quae perhibentur, accurate theo- 
logiae tamquam trutina examinas, egregieque disputans, ex fidei prin- 
cipiis, qua sint condicione quidque agant animae corporum solutae 
vinculis, fallacias inimici hominis convincis, tam hodie multis exitiosas. 
Quos equidem libros - ut cetera tua scripta, quibus et fidem tueri et 
pietatem in populo fovere iam pridem studes - accepimus perlibenter; 
eo magis quod in utroque, ut videmus, religiose, quemadmodum con- 

suevisti, ducem et magistrum sequeris Aquinatem. Quare de hoc duplici 
doctrinae sollertiae pietatisque tuae munere meritis te laudibus prose- 
quimur, atque ut inde optati fructus salutis animarum exsistant, auspi- 
cem caelestium bonorum ac testem paternae benevolentiae Nostrae, 
tibi, dilecte fili, apostolicam benedictionem amantissime impertimus. 

Datum Romae apud Sanctum Petrum, die xxx mensis aprilis Mcmxx1, 
Pontificatus Nostri anno septimo. 


BENEDICTUS PP. XV 


AD R. P. CAESARIUM A TURONIBUS, SACERDOTEM EX ORDINE MINORUM CAPU- 
LATORUM, CUIUS LIBRUM COMMENDAT, QUI INSCRIBITUR « LA PERFECTION 
SERAPHIQUE D’APRES SAINT FRANQOIS ». 


Dilecte fili, salutem et apostolicam benedictionem. — Quo Nos 
munere affecisti, illo oblato tuo libro qui inscribitur La Perfection Séra- 
phique daprés saint I’rancois, id profecto Nobis non potuit non gratum 
acceptumque esse. Nam, cum praecipue habeamus propositum, homines 
ad christiana instituta vulgo revocare ut humanae societati salutem 
quaeramus, percommode accidit hoc volumen, mirificam vitam exhibens 
Patriarchae Assisiensis, ad omnes virtutum eius gradus exactam, cui 
quidem tanta est tamque expressa cum ipso Iesu Christo similitudo. 
Etsi enim maxime tuorum sodalium causa, quos, religione votorum 
obstrictos, decet in primis legiferi Patris imitationi studere, is tibi susce- 
ptus est labor, tamen non est dubium quin idem omnibus Francisci 
alumnis, Tertiariis quoque, sit profuturus. Iam vero, ut in Kneyclicis 
litteris « Sacra propediem » nuper declaravimus, ad excitandos privatim 
publice christianos spiritus videtur Nobis Tertius Franciscalium Ordo 
egregie posse valere, si quidem impressam ei a sanctissimo conditore 
formam studiose retineat. Quare, ut quam plurimis reapse tuum opus 
sit adiumento ad seraphicam animi perfectionem assequendam, cum 
vehementer optamus, tum enixe a Deo petimus. Tibi autem gratulantes 
quod rem fecisti non solum opportunitate, sed etiam doctrina, pietate 
studioque commendabilem, dilecte fili, auspicem divinorum munerum 
ac paternae Nostrae benevolentiae testem, apostolicam benedictionem 
amantissime impertimus. 

Datum Romae apud Sanctum Petrum, die 11 mensis maii MCMxX!, 
Pontificatus Nostri anno septimo. 


BENEDICTUS PP. XV 

ACTA SS. CONGREGATIONUM 


SACRA CONGREGATIO 
DE DISCIPLINA SACRAMENTORUM 


INSTRUCTIO AD REV.MOS ORDINARIOS LOCORUM SUPER PROBATIONE STATUS 
LIBERI AG DENUNTIATIONE INITI MATRIMONII. 


Iterum conquesti sunt haud pauci Ordinarii locorum quod parochi, 
praesertim in exteris dissitisque regionibus ad quas frequentes demigrant 
ex Europa opifices, horum aliquando matrimoniis assistant, quin prae- 
scripta iuris tum de statu libertatis tum de initi matrimonii denuntia- 
tione rite serventur; ex quo fit ut non raro novum contra fas attentetur 
matrimonium ab iis qui adhuc priore vinculo adstringuntur. 

Ad huiusmodi malum praecavendum, quo sacra familiae christianae 
iura pessumdantur, parentes vinculis damnationis illaqueantur, et filii 
perversionis periculo facile obiiciuntur, haec Sacra Congregatio de Disci- 
plina Sacramentorum die 6 mensis martii anni 1911 Instructionem Ordi- 
nariis dedit, quae in Commentario Officiali Acta Apostolicae Sedis, vol. III, 
pag. 102, sub die 15 eiusdem mensis evulgata est. 

Verum ne quis, in negotio tam gravi, huic Instructioni aliquid a 
Codice iuris canonici derogatum esse putet, Emi Patres huius Sacrae 
Congregationis in generali conventu die 26 mensis iunii currentis anni 
habito, eam, ipsius Codicis praescriptionibus suffultam, Ordinariis iterum 
sequentis tenoris dandam censuerunt. 

1. Ordinarii in parochorum memoriam revocare satagant haud licere 
ipsis adstare matrimonio, ne praetextu quidem et intentione avertendi 
fideles a turpi concubinatu, aut praecavendi scandalum coniugii, quod 
vocant, civilis, nisi constito sibi legitime de libero statu contrahentium, 
servatis de iure servandis (can. 1020 et 1097 § 1, n. 1. Cod. iur. can.), 
iidemque moneantur ne omittant, ad normam can. 1021, baptismi testi- 
monium a contrahentibus exigere, si hic in alia paroecia fuerit illis 
collatus. 

2. Vi can. 1103 § 2 parochus qui matrimonio interfuit, ad parochum 
baptismi transmittere festinet initi contractus denuntiationem, quae, ut 

praescripta eiusdem canonis rite serventur, contineat oportet coniugum 
eorumque parentum nomina et agnomina, aetatem contrahentium, locum 
diemque nuptiarum, testium pariter nomina et agnomina, denique 
ipsum parochi nomen et agnomen una cum parochiali sigillo. 

Accurate autem edoceatur de paroecia, de dioecesi, ac de baptismi 
coniugum loco; ceteraque alia serventur, quae ad scripta per publicos 
portitores tuto transmittenda pertinent. 

3. Quo securius sive testimonium de statu libero a parocho nuptu- 
rientium habeatur, sive denuntiatio de secuto matrimonio ad parochum 
baptismi perveniat, parochi haec documenta petant vel transmittant 
per cancellariam Ordinarii loci. 

4, Id autem perpendant parochi oportet, aliqua huiusmodi opifi- 
cum emigrantium matrimonia, quasi vagorum matrimonia habenda 
esse, quibus, iuxta can. 1032, parochus assistere non debet nisi debitam 
licentiam assistendi ab Ordinario loci obtinuerit. Quod si de vagis non 
agatur, tamen difficulter quoad alios emigrantes abest dubium de exi- 
stentia impedimenti, ideoque, iuxta can. 1031 §1 n. 3, parochus eoruwm 
matrimonio assistere nequit inconsulto Ordinario; habito etiam prae 
oculis praescripto can. 1023 § 2. Hisce de causis haec Sacra Congre- 
gatio iubet et mandat ut parochi matrimoniis fidelium de quibus 
agitur in hac Instructione non assistant, excepto casu necessitatis seu 
potissimum periculo mortis, inconsulto Ordinario loci. 

5. Si forte accidat ut, adhibitis etiam cautelis de quibus in n. 1, 
baptismi parochus in recipienda denuntiatione matrimonii comperiat 
alterutrum contrahentium aliis nuptiis iam esse alligatum, rem quan- 
tocius significabit, per cancellariam Ordinarii, parocho contra fas atten- 
tati matrimonii. 

6. Ordinarii sedulo advigilent ut haec praescripta religiose serven- 
tur, horumque violatores, si quos repererint, curent ad officium revo- 
care, adhibitis etiam, si opus sit, canonicis sanctionibus. 

SSmus Dominus Noster Benedictus PP. XV in audientia habita ab 
infrascripto Secretario huius Sacrae Congregationis die 26 iunii 1921 
hane Instructionem approbavit et confirmavit, eamque ab omnibus 
quibus spectat servari mandavit. 

Datum Romae, ex aedibus S. C. de Sacramentis, die 4 iulii 1921. 


M. Carp. Leea, Praefectus. 


L. S. 
+ A. Capotosti, Ep. Thermen., Secretarius. 


. 

SACRA CONGREGATIO CONCILII 


I 
DIOECESIS M. er ALIARUM 


TAXARUM CURIAE 


Die 11 decembris 1920 


Specias ractr. - Ordinarius M. ad hanc S. C. transmittens, ad normam 
can. 1307, pro necessaria recognitione indicem taxarum in singulis dioe- 
cesibus provinciae ecclesiasticae N. ad quam pertinet adhibendarum, 
prout confectus et approbatus fuerat in novissimo conventu Episcoporum 
eiusdem regionis, animadvertebat mirum esse non debere si, pro quo- 
libet titulo, duplex proponebatur taxa, altera nempe maxima, altera 
minima; quum, ob nimiam discrepantiam quae in hac re viget in singu- 
lis dioecesibus praefatae regionis, satius visum esset in communi taxa- 
rio approbando assumere tum minimam tum maximam taxam quae in 
propositis indicibus occurrebat. [dcirco postulabat, nomine suorum suf- 
fraganeorum, ut singulis Curiis liceret quae opportunior censeretur 
taxam eligere, dummodo inter utrosque terminos, a taxario praefinitos, 
contineretur. - Tum ob rei novitatem, tum quia vel prima facie apparebat 
quasdam taxas supprimendas vel saltem minuendas esse, visum est uni- 
versum negotium subiicere Emorum Patrum iudicio, proposito dubio: 

An et quomodo approbandae sint taxae Curiarum regionis N. in casu. 


AntmaDversiones. - I. Enimvero notum cuique est universum hoc 
de taxis curialibus negotium normam sumpsisse ex litteris Innocentii XI, 
Essendosi avuto d. 8 oct. 1678 (cfr. textum in extenso ap. Ferraris, s. v. 
Taxa) quarum plures dispositiones decreto huius Sacrae Congregationis 
d. d. iunii 1896 iterum inculcatae fuere, ad hoc definite propositum « ut 
«norma haberetur uniformis in exactionibus pro variis actibus iuris- 
« dictionis ecclesiasticae non contentiosae, ac immodicarum taxarum 
« onus, pluriumque controversiarum occasio tolleretur ». Hane vero uni- 
formitatem, non tantum in eadem dioecesi, sed in universa provincia, 
seu regione esse statuendam, conceptis verbis edicit eiusdem S. Con- 
gregationis praescriptum, ubi, ad [I quaesitum: « An generalibus editis 
« normis, specifica taxatio in singulis dioecesibus, Ordinariorum arbitrio 

« sit relinquenda; an potius praescribendum ut hac de re agatur in synodis 
« provincialibus... sub lege nempe ut uniformis taxa in singulis pro- 
« vinciis seu regionibus, quoad fieri possit, statuatur » responsum est: 
Negative ad primam partem, affirmative ad secundam. - Hine etiam 
liquet idem praescriptum contineri can. 1507 § 1 Codicis iuris canonici, 
ubi pariter statuitur praefinitionem taxarum fieri debere in Concilio pro- 
vinciali, vel in conventu Episcoporum provinciae. Ceterum per se clara 
sunt verba Codicis: « Praefinire taxas pro variis actibus iurisdictionis 
« voluntariae, vel pro exsecutione rescriptorum Sedis Apostolicae, vel 
« occasione ministrationis Sacramentorum vel Sacramentalium in tota 
« ecclesiastica provincia solvendas, est Concilii provincialis, aut conven- 
« tus Episcoporum provinciae »; quae verba etiam magis palmaria, si 
fieri potest, efficiuntur comparatione can. 1234 (qui explicite a limine 
reservatur verbis: «salvo can. 1234» ubi ex adverso legitur: « Locorum 
« Ordinarii indicem funeralium taxarum seu eleemosynarum, si non 
«<existat, pro suo territorio, de consensu Capituli cathedralis..... confi- 
« ciant ». Quibus consideratis satis superque elucet contrarium esse legi 
datae taxas ita praefinire, ut liceat in una dioecesi diversas ab iis quae 
in altera vigent constituere, etsi intra maximum et minimum praefinitum 
terminum contineatur: quia nimirum ita evanescit causa uniformitatis 
quam legislator prudentissime quidem prae oculis habuit. - Nec ceterum 
ulla subesse videtur ratio ita statuendi: enimvero si operam et expensas 
cancellariae his taxis compensandas attendis, non facile dixeris cur hae 
in eodem negotio in tali civitate aestimari debeant v. g. libellarum quin- 
que, in finitima vero viginti; immo hac ratione admiratio et scandalum 
fidelium, quod legislator summopere cavere contendit (cfr. v. g. can. 1234, 
§ 1), incaute fovetur; non enim facile v. g. sponsus sibi explicabit cur 
pro status liberi attestatione solvere debeat quindecim libellas, dum 
sponsa, ex finitima dioecesi, duas tantum rependit. - Idcirco concluden- 
dum est duplicem quantitatem taxae pro quovis titulo, ut in schemate 
proponitur, approbandam non videri. 

II. Ad singulos autem titulos deveniendo, haec animadvertenda viden- 
tur. Quum litteris Innocentianis et consecutivis declarationibus S. Sedis 
vetitum sit quidquam accipere sive ratione scripturae, sive laboris pro 
facultate exercendi Ordines sive maiores, sive minores, sive sacros in 
quocumque loco; pro licentia administrandi Sacramenta et deserviendi 
beneficiis, multoque minus pro renunciatione; pro potestate concionandi; 
pro licentia transferendi et sepeliendi defunctorum corpora; pro licentia 
colligendi eleemosynas; pro mandato publicationum ad ordines, etc.; 
sequitur in his omnibus nonnisi licere exigere quidquid pro eapensie 

ratione materiae comparandae erogatum est: ideo non explicatur cur in 
singulis hisce vocibus in taxario proposito tanta comperiatur differentia. 
Nec etiam rectum sapere videtur, quod pro sacerdotibus extradioece- 
sanis gravior in casu taxa semper adhibeatur. 

Delenda praeterea sunt quae in collatione beneficiorum titulo 
« mance » pro « sala » seu familia Episcopi, Jeguntur exigenda, utpote 
quae e regione adversentur explicitae prohibitioni pluries in litteris 
Innocentianis contentae. Esto quod improbam consuetudinem in praxi 
eradicare facile non detur: nulla tamen subest ratio eamdem veluti 
edictali lege consecrandi! 

Quod demum attinet ad dispensationes matrimoniales, constat iam 
ex can. 1056 nullum emolumentum pro his exigi debere, « nisi haec facul- 
tas a S. Sede eis (Episcopis) expresse data fuerit »; itaque e schemate 
voces huc attinentes delendae sunt, atque in peculiarem ad Apostolicam 
Sedem postulationem, si casus ferat, transferendae. 

Quare, etc. 


Reso.outio. - S. Congregatio Concilii in plenario Emorum ac Reve- 
rendissimorum Patrum conventu diei 11 decembris 1920 rescribendum 
censuit: Dilata et ad mentem. Mens est: « Che, escluso il doppio tassario, 
«in una prossima conferenza si faccia una tassa unica, tenendo conto, 
« oltre che della Bolla Innocenziana, delle prescrizioni del Codice e del 
« decreto di questa Sacra Congregazione, 10 giugno 1896; e che nell’im- 
« posizione delle tasse si osservi una certa discrezione ». 

Quam resolutionem, referente postridie infrascripto S. C. Secretario, 
Ssthus Diius Noster Benedictus Pp. XV approbare et confirmare digna- 


tus est. 
I. Mort, Secretarius. 


II 


CATANEN., PANORMITAN. er ALIARUM 
IN SICILIA 


AD E.MUM P. D. CAIETANUM S. R. E, CARD. DE LAI, EPISCOPUM SABINEN., LEGA- 
TUM A LATERE SS.MI, LITTERAE RECOGNITIONIS CONCILII PLENARIJ SICULI. 


Eminentissime ac Revie Domine Mi Obsthhe. — Quum Concilium 
plenarium Siculum, cui Eminentia Vestra tamquam Legatum a latere 
Sanctitatis Suae scite ac sollerter praefuit, ad felicem exitum, Deo favente, 
perductum fuerit anno mcmxx exeunte, idemque pro canonica revisione 

ac recognitione iuxta praescriptum can. 291 § 1 Codicis iuris canonici 
ipsa Eminentia Vestra iudicio huius S. Congregationis Concilii submi- 
serit, eiusdem Concilii plenarii acta et decreta ab Emis huius S. C. Patri- 
bus, diligenti quo par erat instituto examine, perpensa fuerunt; atque, 
nonnullis haud magni momenti tantummodo exceptis, non solum ad nor- 
mam vigentis Codicis iuris canonici reperta et recognita sunt, sed etiam 
digna habita quae promeritis laudibus honestarentur. Opus quidem valde 
laudandum et commendandum, quod Emi Archiepiscopi Catanensis et 
Panormitanus aliique Episcopi et Ordinarii Siciliae, Eminentia Vestra 
praeside, primi inter omnes post ecclesiasticum promulgatum Codicem 
alacri libentique animo aggressi sunt, quodque constitutionibus, quae 
fidei catholicae provehendae, morum disciplinae firmandae, cultui divino 
augendo bonisque ecclesiasticis tuendis, quam maxime conferunt, salutis 
animarum zelo non minus ac sacrorum canonum peritia perfecerunt. 
Faxit itaque Deus omnipotens ut acta et decreta huius Concilii plenarii, 
quae peculiaribus Siciliae necessitatibus accommodata praeterea viden- 
tur, in maius cleri populique ipsius regionis bonum ac profectum sint 
cessura ! 

Quum vero haec Ssmhus D. N. Benedictus div. Prov. Pp. XV, cui 
relata sunt, confirmare et approbare dignatus sit atque de iisdem vehe- 
menter sit gavisus, aequum sane est ut Eminentia Vestra memoratos 
sacrorum Antistites Siculos de omnibus certiores reddat, insimulque acta 
laudati Concilii plenarii Siculi, habita ratione animadversionum quae 
adnectuntur, ad normam can. 291 in vulgus edenda ac promulganda 
curet. 

Dum interim Eminentiae Vestrae manus humillime deosculor, im- 
penso animi studio et obsequio me profiteor 


Eminentiae Vestrae 


Datum Romae, die 9 maii 1921. 


Humillimum addmum famulum verun 
D. Carp. Sparretti, Praef. 

SACRA CONGREGATIO DE PROPAGANDA FIDE 


DECRETUM 


QUO CONGRBEGATIO MISSIONARIORUM IMM. CORDIS 8B. MARIAE VIRG. DE SCHEUT 
OBNOXIA FIT IURISDICTIONI S. CONGREGATIONIS DE PROPAGANDA FIDE. 


Quo expeditius Congregatio Religiosa Missionariorum Immaculati 
Cordis Beatae Mariae Virginis de Scheut ad fidem apud paganos popu- 
los propagandam instituta, finem suum consequi valeat, opportunum 
visum est ut idem Institutum obnoxium fiat, etiam in iis quae spectant 
ad internam religiosam disciplinam, iurisdictioni huius S. C. de Propa- 
ganda Fide. 

Qua de re ab infrascripto eiusdem S. C. de Propaganda Fide Car- 
dinali Praefecto, facta relatione Sstho Diio Nostro Benedicto PP. XV, 
die 17 vertentis mensis, Sanctitas Sua, omnibus perpensis, benigne 
adnuit, ac praesens decretum edii ussit; contrariis quibuscumque non 
obstantibus. 

Datum Romae, ex aedibus Sacrae Congregationis de Propaganda 
Fide, die 18 martii 1921. 


G. Carp. van Rossum, Praefectus. 


L. S. 
C. Laurenti, Secretarius. 


II 
DECRETUM 


B.MUS P. D. LUDOVICUS NAZARIUS CARD. BEGIN, ARCHIEPISCOPUS QUEBECENSIS, 
PRAESES PRO CANADENSI DITIONE CONSTITUITUR PIAE UNIONIS CLERI A 
MISSIONIBUS. 


Optimo sane consilio Canadensis nationis sollertissimi Antistites, 
desideriis Summi Pontificis, ut opera pro missionibus exteris magis 
magisque ubique foveantur, obsecundare cupientes, illud sibi curandum 

- censuerunt ut Piae Unionis Cleri a Missionibus, quae in pluribus iam 

nationibus uberrimorum fructuum foecunditate maxime floret, sodali- 
tates instituerentur etiam in eadem Canadensi regione. 

Quapropter Sacra haec Congregatio Christiano Nomini Propagando, 
ut praedictae Piae Consociationis felicia sint exordia atque amplissima 
habeantur quam primum, in bonum missionum, incrementa, per prae- 
sens decretum Praesidem eiusdem generalem pro universa regione Cana- 
densi Ehum ac Rhum D. Card. Ludovicum Nazarium Bégin, Archiepi- 
scopum Quebecensem, constituit atque nominat, cum omnibus iuribus 
ac privilegiis tali muneri adnexis. 

Contrariis quibuscumque non obstantibus. 

Datum Romae, ex aedibus Sacrae Congregationis de Propaganda 
Fide, die 31 martii 1921. 


G. M. Carp. van Rossum, Praefectus. 


L. S. 
C. Laurenti, Secretarius. 


DECRETUM 


A VICARIATU APOSTOLICO LEOPOLDOPOLITANO PARS TERRITORII SEPARATUR 
ET FINITIMAE PRAEFECTURAE APOSTOLICAE DE MATADI ADHCITUR. 


Cum Apostolica Praefectura de Matadi in colonia Congi Belgici 
decem fere abhinc annis erecta, laetos, favente Deo, progressus habuerit, 
opportunum visum est, eius territorium, nunc plus aequo angustum, ad 
maiorem amplitudinem extendere, ut operariis evangelicis uberior et 
largior apostolicorum laborum campus pateret. 

Quapropter in plenariis comitiis diei 23 vertentis mensis habitis 
Emi Patres huius Sacri Consilii Christiano Nomini Propagando decer- 
nendum censuerunt ut pars septentrio-orientalis regionis de Mayomba 
a Vicariatu Apostolico Leopoldopolitano, ad quem nunc pertinet, sepa- 
raretur atque praedictae Praefecturae Apostolicae de Matadi adnecte- 
retur, ita ut memoratum Vicariatum et Praefecturam novus limes dividat, 
qui proficiscendo a flumine Congo intra Boma et Kionzo usque ad finem 
Congi Gallici procedat, salvis ulterioribus magis specificis determinatio- 
nibus ab hac S. C. adprobandis. 

Hance vero Emorum Patrum sententiam Ssmo D. N. Benedicto div. 
Prov. Pp. XV in audientia eiusdem diei et anni ab infrascripto Sacrae 

huius Congregationis Secretario relatam, Sanctitas Sua benigne adpro- 
bare ratamque habere dignata est, et praesens in re decretum expediri 
iussit. 

Datum Romae,; ex aedibus Sacrae Congregationis de Propaganda 
Fide, die 31 maii anni 1921. 


G. M. Carp. Van Rossum, Praefectus. 
L. S. 


C. Laurenti, Secretarius. 


IV 
NOMINATIONES 


Brevibus Apostolicis nominati sunt: 


26 maii 1921. — Vicarius Apostolicus Californiae Inferioris in Mexico, 
R. D. Silvinus Ramirez, e clero Mexicano. 

— Vicarius Apostolicus S. Leonis de Amazonis, R. P. Soterus Redondo 
Herrero, ex Ordine Eremitarum S. Augustini. 


V 


DESIGNATIONES ORDINARIORUM PRO APPELLATIONE 


luxta can. 1594 § 3, Codicis iuris canonici: 


Vicarius Apostolicus de Antofogasta designavit pro appellatione 
Archiepiscopum S. lacobi de Chile. 


Item Vicarius Apostolicus de Tarapaca eundem Archiepiscopum 
S. Iacobi de Chile. 


Quas designationes Ssmus D. N. Benedictus Pp. XV, die 2 iunii 1921, 
adprobare dignatus est. 


| 
| 
| | 

SACRA CONGREGATIO RITUUM 


I 
MECHLINIEN. sev MASSILIEN. 


BHATIFICATIONIS ET CANONIZATIONIS SERVAE DEI MARIAE A IESU DELUIL-MAR- 
TINY, FUNDATRICIS CONGREGATIONIS FILIARUM CORDIS IESU. 


Inter subsidia quibus providentissimus Deus Ecclesiam catholicam 
exaltat et roborat, illi Servi eius recensentur, viri ac mulieres, fortes et 
misericordes, quorum egregiae virtutes, in Dei gloriam et salutem ani- 
marum exercitae, fama et laude perenni celebrantur. Saeculo proxime 
eiapso inter huiusmodi mulieres emicuit Maria a [esu Deluil-Martiny, 
fundatrix Societatis Filiarum Cordis Iesu. Huius Instituti domus in loco 
Berchem, prope Antuerpiam, intra fines Mechliniensis archidioeceseos, 
ab ipsa pia muliere fuit exstructa, una cum adnexa ecclesia, quae, ipsi 
Sanctissimo Cordi Iesu dicata, Basilicae minoris titulo ac dignitate con- 
decoratur. Massiliae, e coniugibus nobili genere et christiana pieiate 
claris, Paulo advocato Deluil-Martiny et Anna Maria Francisca de Sol- 
liers, prima ex quinque filiis, die 28 maii 1841 ortum duxit infantula, 
cui in sacro baptismi lavacro imposita fuerunt nomina Maria, Carola, 
Philumena. Octennis in primo Massiliensi coenobio Ordinis Visitationis 
Beatae Mariae Virginis instituenda collocatur, ibique parentum ac monia- 
lium votis et curis perfecte respondit atque optimum ingenii ac studii 
specimen dedit. Triennio post, die nempe 22 decembris anni 1852, ad 
mensam Eucharisticam admitti meruit, bene disposita ad hoc sacrum 
Convivium et valde propensa ad religionis et pietatis exercitia. Quum 
eius soror Amelia in Lugdunense monasterium Sororum a Sacro Corde 
Iesu deduceretur a parentibus, et ipsa petiit atque obtinuit aliquo tem- 
pore ibidem commorari ad suam institutionem prosequendam, quam 
post duos annos absolvit cum scientiae et virtutis profectu atque Soro- 
rum et aequalium aedificatione. Massiliam reversura, prius oppidum Ars 
petiit, vehementer cupiens sanctum parochum Ioannem Baptistam Vian- 
ney invisere, eiusque consilium de suo statu ad superna vocatione quae- 
rere, audire et exsequi. Voti compos effecta sanctisque viri monitis recreata, 
in paternam domum regreditur, ubi, rei familiari addicta, dum paren- 

tibus adiutricem operam praebet, fratrem et sorores, ipsa maior et 
magistra, custodit et instruit ad bonos mores congruasque disciplinas, 
eisque praelucet exemplo. Hisce occupationibus intenta, ob suas cor- 
poris animique dotes et progeniem atque censum, ad honestas nobilesque 
nuptias contrahendas videbatur destinata. Sed quum intimo sensu ad 
religiosam vitam amplectendam attraheretur, ab aliorum consilio, hor- 
tatu et auctoritate secedens, orationi instabat, ut clara lux et tuta via 
ad voluntatem Dei exsequendam appareret. Insimul sancto studio et 
zelo instituere ac propagare sategit Opus quod ab excubiis ad honorem 
Christi Iesu Garde d’honneur nuncupatur. De huiusmodi florente asso- 
ciatione, Dei Famula per epistolam refert quod primo triennio Opus 
ita auctum et extensum fuit, ut plus quam septuaginta Episcopi eidem 
adscripti exstiterint et plures indulgentiae ad fovendam diffusionem elar- 
gitae. Praeterea erectiones canonicae in vigintiquinque dioecesibus et 
sodales nonaginta et octo millia enumerabantur, atque fructus salutares 
et consolatorii in permultis paroeciis et communitatibus religiosis per- 
cipiebantur. Unde ipsa relationem concludit: « Haec omnia testantur 
« Deum benedicere has Excubias honoris, ipsumque Cor Iesu earum- 
«dem progressus dirigere ». Persentiens autem se ad statum religiosum 
vocari suaviterque trahi, alteri ex patribus Societatis Iesu, Ioanni Calage, 
rem aperuit, eiusque directioni et obedientiae se totam subiecit. Tunc 
temporis, nec ulli religiosae familiae nomen dedit, atque anceps adhuc 
exstitit de speciali sua vocatione et electione; promptum tamen et ala- 
crem servavit animum ad caeleste lumen impetrandum et recipiendum. 
Anno autem 1867 in finem vergente, die festo Immaculatae Mariae Vir- 
ginis Conceptioni sacro, superna quadam luce ac vi illustrata et mota, 
praehabito sui moderatoris consensu, perpetuae castitatis voto se obstrin- 
xit. Deinceps, divina voluntate magis in dies clarescente et ipso mode- 
ratore suadente, Dei Famula novum Opus instituendum sibi proposuit ; 
ideoque Antuerpiam petiit, ut a Mechliniensi Archiepiscopo obedientiam 
reciperet. Opus erat fundatio Instituti sororum virginum quae ad culpas 
a fidelibus, et ab iis praecipue qui sal terrae esse debent, Deo illatas 
reparandas, continua immolatione victimas caelesti Sponso se offerrent. 
Institutum feliciter exortum sub titulo: « Congregatio Filiarum Cordis 
« lesu » ab eodem Archiepiscopo Mechliniensi auctoritate ordinaria fuit 
approbatum, die 9 decembris anni 1872. Prima eiusdem domus in pago 
Berchem-les-Anvers erecta fuit, altera in civitate Aquensi, tertia prope 
Massiliam in vico La Servianne, in quam Sorores Aquenses, ob reli- 
giosam persecutionem, anno 1882 se confugerunt. Deinde aliae domus, 
post obitum fundatricis, constitutae sunt, potissimum Romana quae 

sedes ac domicilium princeps Instituti legitime recognoscitur. Defini- 
tiva regularum approbatio, superatis haud levibus obstaculis, ab Apo- 
stolica Sede felici successu obtenta et sancita est, die 2 februarii 
anni 1902. Ab Emo Archiepiscopo Mechliniensi novae Societati regendae 
praeposita fuit Dei Famula, reluctans simul et obediens, quae pruden- 
tiam et caritatem suam ostendit in negotiis temporalibus et spiritua- 
libus Instituti expediendis, dum sodales ac filias suas ad regularum 
observantiam et ad vitae perfectionem tam verbo et exemplo quam 
timore et amore solerter excitabat. Contigit autem, ut Ludovicus quidam 
Chave in Massiliensi domo ab anno 1883 in finem vergente ad agri cul- 
turam assumptus, ob eius socordiam et pertinaciam pluries dimitti 
deberet. Quum vero veniam peteret et emendationem promitteret, ex 
benigna indulgentia et tolerantia in auxilio cultoris viridarii retinebatur. 
Verum anno 1884 die 27 februarii ipse repentinus irrupit in agrum ubi 
Sorores post meridiem deambulabant et, duplici ictu globi ab ignea 
balista explosi, Mariam a Iesu antistitam crudeliter percussit et ob copio- 
sam sanguinis effusionem ad imminens mortis periculum reduxit; dum 
furorem suum successive in assistentem generalem convertit eamque 
semimortuam relinquit. Confessarius Pater Calage statim accitus et 
occurrens, Dei Famulae morienti sacramenta ministravit, eique adstitit 
usque ad obitum, excipiens postrema victimae verba divinae voluntati 
perfectae submissionis et plenae homicidae criminis remissionis. Quae 
immolatio a fundatrice Deo oblata fuit etiam ad utilitatem et incremen- 
tum sui Operis et Instituti Filiarum Cordis Iesu. In ecclesia parochiali 
funere solemniter absoluto, cum iugenti concursu et devotione fidelium, 
corpus Servae Dei tumulatum fuit apud coemeterium S. Petri, in sepul- 
creto familiae Deluil-Martiny et die 11 novembris 1899 in novo sepul- 
creto Filiarum Cordis [esu. Quum vero Communitates religiosae in 
Gallia suppressae fuissent, pretiosae exuviae Servae Dei in Belgium 
translatae et die 29 augusti anni 1907 rite recognitae et integrae repertae 
in oppido Berchem, sub umbra Basilicae Sanctissimi Cordi Iesu, in pace 
quiescunt. Interim fama sanctitatis, speciatim pietatis in Deum, caritatis 
in proximum, poenitentiae et satisfactionis reparatricis, Mariae a lesu 
Deluil-Martiny, in vita et post obitum magis in dies clarescens et per- 
severans ad haec usque tempora, viam aperuit Processui Informativo 
Mechliniensi, aliisque Rogatorialibus Inquisitionibus, Massiliensi, Tau- 
rinensi, Lugdunensi, super eadem fama conficiendis. Quibus expletis 
et Romam ad Sacram Rituum Congregationem transmissis, quum, ser- 
vato iuris ordine, omnia in promptu sint, ut ad ulteriora procedi possit, 
instante Rmo P. Iulio Saubat, e presbyteris Sacri Cordis lesu de Bethar- 

ram, huius Causae postulatore, attentisque litteris, pro signatura Com- 
missionis introductionis eiusdem Causae, postulatoriis Regalium Celsi- 
tudinum, Emorum S. R. E. Cardinalium, Archiepiscoporum et Episco- 
porum, necnon Superiorum Ordinum, Congregationum ac Societatum 
utriusque sexus, praeeunte Instituto Filiarum Cordis Iesu, aliorumque 
illustrium virorum ac mulierum, Emus et Rmus Dfius Cardinalis Vin- 
centius Vannutelli, Episcopus Ostiensis et Praenestinus, Sacri Collegii 
Decanus et huiusce Causae Ponens seu Relator, in ordinariis Sacrorum 
Rituum Congregationis comitiis, subsignata die ad Vaticanas aedes coa- 
dunatis, sequens dubium discutiendum proposuit: An signanda sit Com- 
missio introductionis Causae, in casu et ad effectum, de quo agitur? Et 
Emi ac Rmhi Patres Sacris tuendis Ritibus praepositi, post relationem 
eiusdem Emi Ponentis, audito voce et scripto R. P. D. Angelo Mariani, 
fidei Promotore generali, omnibus diligenter discussis ac perpensis, 
rescribere rati sunt: Signandam esse Commissionem introductionis Causae, 
si Sanctissimo placuerit. Die 24 maii anno 1921. 

Facta postmodum de his Sanctissimo Domino nostro Benedicto 
Papae XV per infrascriptum Cardinalem Sacrae Rituum Congregationi 
Praefectum relatione, Sanctitas Sua rescriptum eiusdem Sacrae Con- 
gregationis ratum habens, propria manu signare dignata est Commis- 
sionem introductionis Causae Servae Dei Mariae a lesu Peluil-Martiny, 
fundatricis Congregationis Filiarum Cordis Iesu. Die 25, eisdem mense 
et anno. 


*& A. Carp. Vico, Ep. Portuen. et S. Rufinae, 
S. R. C. Praefectus. 


L. a S. 
Alexander Verde, Secretarius. 


II 
COCINCINEN. 


BEATIFICATIONIS SEU DECLARATIONIS MARTYRII SERVAE DEI DAN SEU GIAN IN 
ODIUM FIDEI, UTI FERTUR, INTEREMPTAE. 


Medio saeculo elapso, in oppido Binh-Cang, provinciae meridiona- 
lis Khanh-hoa regni Annamitici, e regione Nha-Trang Cocincinae Orien- 
talis, ex honestis et christianis coniugibus valde pauperibus, orta est 
Dei Famula Dan seu Gian. cuius obedientia, respectus et amor in 

parentes non minus quam indoles suavis et fortis a testibus oculatis 
maxime laudantur. In impia et crudeli persecutione qua Tu-duc rex 
ab anno 1858 ad annum 1862 illam provinciam devastavit, admirabilis 
apparuit ista puella, tunc tredecim annos agens, quae, in carcerem 
coniecta, ceteris concaptivis ipsiusque parentibus fidem catholicam 
deserentibus, mansit invicta et in sancta religione constans. Per duos 
annos et ultra tentata ut ab instituto descisceret, sed in religioso pro- 
posito firmissima, plura et longa sustinere debuit tormenta, carcerem, 
vincula, famem, opprobria et flagella, quae, semel aut bis in hebdomada 
novata et iterata, eius corpus effecerunt unam totamque plagam san- 
guinolentam vermibusque scatentem. Ethnicis atque amicis et parenti- 
bus, desertoribus apostasiam suadentibus, ipsa, forti et christiano more, 
respondebat se fidem Christo datam numquam esse deserturam. Qui- 
dam laicus christianus et christianorum loci de Cho-moi caput, una 
cum aliis eiusdem confessionis, admiratione et commiseratione obstu- 
pefactus, quaesivit a Dei Famula quomodo tot tantisque virgarum icti- 
bus, qui eius carnem dilaniabant, in tenera aetate, in fragili sexu et in 
corpusculo aerumris exhausto cruciatibusque debilitato posset resistere ? 
Puella Dan responsum dedit, se per assiduam orationem et Christi 
gratiam omnia sibi adversantia superare: haec verba illi suggerente 
eodem Sancto Spiritu qui in persona et per vocem Pauli Apostoli dixit: 
« Omnia possum in eo qui me confortat ». Oratio autem, quam Dei 
Ancilla eo tempore et certamine frequenter adhibebat et a persecutione 
nuncupabat, iuxta versionem gallicam textus originalis continet symbo- 
lum et actus Fidei, Spei et Caritatis in Deum unum et trinum, creato- 
rem caeli et terrae et in Unigenitum Dei Filium lesum Christum 
Redemptorem nostrum, cuius sanctissima merita et mysteria grato 
animo et prolata voce orans recolit et ab eo peccatorum remissionem 
plenamque misericordiam implorat. Tandem a divina Maiestate suppli- 
citer efflagitat vim naturae et gratiae, firmumque robur in illo discri- 
mine, ut, fidelis et constans usque ad mortem inventa et iudicata, hance 
vitam brevem et amaram, apostasia nunquam contaminatam, cum sem- 
piterna et beata commutet. Quod nec mora nec tarditas diutius distulit: 
puella enim omni supplicio excruciata, innocentem et religiosum spiri- 
tum reddidit Deo copiosa mercede in caelis eius merita remuneranti. 
Corpus autem Servae Dei, post exequias magno fidelium concursu et 
devotione rite celebratas, non statim dignum habuit sepulcrum, sed 
nonnullis post annis a sacerdote indigena Van eius ossa collecta et 
coniuncta cum aliis octo heroum, qui in eadem persecutione occubue- 
rant, in coemeterio de Cho-moi honorate sepulta sunt. Ex his erat Ioseph 

Huu, cuius causa penes Sacram Rituum Congregationem nuper intro- 
ducta est. Neque hic silentio praetereunda est divina ultio in persecu- 
torum castigationem. Praecipuus enim ac crudelis tyrannus, nomine 
An-Thuong, impio regi Antiocho in sacra Macchabaeorum historia 
descripto comparatus, haud multo post, repentino gravique morbo per- 
culsus, ob membra et viscera corrupta, putida ac verminosa, a familia- 
ribus segregatus, mortem oppetiit ignominiosam. Eius corpus, etsi sericis 
pannis involutum et nobili solidaque capsa custoditum, cunctos tamen 
propinquos et extraneos odoris intolerabili foeditate depellebat. In navi 
depositum fuit, ut ad locum Hué deferretur et in sepulcreto familiae 
tumularetur, sed accidit, ut navis a portu discesserit, sed neque redierit, 
neque appulerit ad litus et locum destinatum: nam in medio mari nau- 
fragium fecit cum corpore defuncti ceterisque personis et rebus navi- 
gationis. Spectaculum, monitum et exemplum divinae indignationis et 
vindictae in impios et crudeles tyrannos ac persecutores verae reli- 
gionis et sanctae Ecclesiae! Interim fama sanctitatis et martyrii, magis 
in dies clara et per illam provinciam et regionem diffusa, excitavit Vica- 
rium Apostolicum Cocincinae Orientalis ad Processum Informativum 
super ea conficiendum, tum ad supplendam omissionem quae in prae- 
cedenti Processu eveneral super Causa Coreana et Cocincinensi Servo- 
rum Dei Simeonis Berneux, episcopi Capsensis et Vicarii Apostolici 
Coreae, Pauli Chau, eorumque Sociorum, quae iam introducta fuit, per 
decretum Sacrae Rituum Congregationis, die 13 novembris 1918, tum ad 
obtinendum, summario iuris ordine, aggregationem puellae Dan ceteris 
viginti heroibus Cocincinensibus, qui ad praefatam Causam pertinent. 
Itaque, actis processualibus informativis, vigore decreti Sacrae Rituum 
Congregationis diei 6 martii 1920, in forma summaria et servata instru- 
ctione Promotoris generalis fidei, in vicariatu apostolico Cocincinae 
Orientalis confectis et ad ipsam Sacram Congregationem transmissis, 
ex his documentis authenticis notitiae praemissae de ortu, vita et gestis 
Servae Dei desumptae sunt. Quum vero omnia in promptu sint ut ad 
ulteriora procedatur, instante Rho P. Eugenio Garnier, Causae postu- 
latore et universae Societatis Parisiensis missionum ad exteros vota 
depromente, attentisque litteris postulatoriis nonnullorum Emorum 
8S. R. E. Cardinalium, Rmhorum Archiepiscoporum et Episcoporum nec- 
non Superiorum generalium Congregationis Missionis, Societatis Mariae, 
Presbyterorum sancti Sulpitii ac Moderatorum Seminarii Parisiensis 
missionum ad exteros, Emus et Diius Cardinalis Ianuarius Gra- 
nito-Pignatelli di Belmonte, Episcopus Albanensis et eiusdem Causae 
Ponens seu Relator, in ordinario Sacrorum Rituum Congregationis coetu, 

subsignata die ad Vaticanas aedes coacto, sequens dubium discutien- 
dum proposuit: An signanda sit Commissio introductionis Causae, in 
casu et ad effectum de quo agitur ? Et Emi ac Rmi Patres Sacris tuen- 
dis Ritibus praepositis post relationem ipsius Emi Ponentis, audito voce 
et scripto R. P. D. Angelo Mariani, fidei Promotore generali, omnibus 
sedulo perpensis, rescribendum censuerunt: Sign&indam esse Commis- 
sionem introductionis Causae beatificationis seu declarationis martyrii, 
si Sanctissimo placuerit. Die 24 maii 1921. 

Quibus omnibus Sanctissimo Domino nostro Benedicto Papae XV 
per infrascriptum Cardinalem Sacrorum Rituum Congregationi Praefe- 
cium relatis, Sanctitas Sua rescriptum eiusdem Sacri Consilii ratum 
habens, propria manu signare dignata est Commissionem introductionis 
Causae beatificationis seu declarationis martyrii Servae Dei Dan seu 
Gian, in odium fidei ab idololatris, uti fertur, interemptae. Die 25, 
eisdem mense et anno. 


*& A. Carp. Vico, Ep. Portuen. et S. Rufinae, 
S. BR. C. Praefectus. 
L. S. 


Alexander Verde, Secretarius. 


ROMANA 


PATRIARCHALIS BASILICAE VATICANAE PRIVILEGIUM DE MISSIS SS. APOSTOLO- 
RUM PETRI ET PAULI EXTENDITUR. 


Ad humillimas preces Rmi Capituli Vaticanae Basilicae Sancti 
Petri de Urbe, amplissimo Emi Dii Cardinalis Archipresbyteri consensu 
communitas, et ab infrascripto Cardinali Sacrae Rituum Congregationi 
Praefecto relatas, Sanctissimus Dominus noster Benedictus Papa XV, 
eximiam antecessorum Pontificum munificentiam aemulatus et pietatem 
in Beatissimum Petrum Apostolorum Principem et Christi Vicarium, 
per quem pastorem ovium eiusque successores Pontifices et Sanctam 
Sedem Roma caput orbis effecta, religione divina latissime patet et 
praesidet, singulare privilegium ex litteris in forma Brevis datis 17 iu- 
nii 1836 et decreto S. R. C. diei 9 februarii 1838 elargitum’ Missae de 
Ss. Apostolis Petro et Paulo eidem Basilicae ad ipsorum Altare in 

hypogeo erectum quod Maiori Pontificio Altari subest, propensa volun- 
tate et Apostolica auctoritate ita moderari et amplificare dignatus est; 
nimirum: 

[. Utin Missis de Ss. Apostolis Petro et Paulo quae in supradicto 
Altari cryptae celebrantur, non solum eorum die festo et per octavam, 
sed etiam in aliis Missis, quae de die octava vi iulii ibi permittuntur 
toto anni tempore, exceptis diebus Epiphaniae, Dominica Palmarum, 
Maioris Hebdomadae, Paschatis Resurrectionis, Ascensionis, Pentecostes 
Ssmae Trinitatis, Ssmi Corporis Christi, Nativitatis D. N. 1. C. et Assum- 
ptionis B. M. V., omnibus et singulis sacerdotibus celebrantibus liceat 
addere Gloria et Credo. 

II. Ut privilegium huiusmodi Missae de Ss. Apostolis Petro et Paulo 
cum Gloria et Credo extendatur ad tria Altaria eiusdem Basilicae, nempe 
Cathedrae S. Petri Ap., Ss. Simonis et Iudae App. et Ss. Processi et 
Martiniani Mm., ita tamen ut eo frui valeant tantum: 1) Emi S. R. E. 
Cardinales; 2) Archiepiscopi et Episcopi aliique Ordinarii locorum qui, 
iuxta canonum Codicis iuris canonici praescripta, ad Urbem, SS. Aposto- 
lorum Petri et Pauli sepulcra veneraturi, accedunt et Romano Pontifici 
se sistunt; 3) Sacerdotes peregrini in ecclesiastica dignitate constituti, 
et duces peregrinorum ad Basilicam visitandam turmatim confluentium 
et 4) Neopresbyteri intra quindecim dies a sacra ordinatione suscepta 
computandos. 

III. Quod extensionis privilegium adhiberi poterit singulis anni 
diebus, exceptis tamen festis duplicibus I et II classis, Dominicis aliisque 
Festis de praecepto servandis, necnon Feriis, Vigiliis et Octavis I et II 
ordinis, quae sint ex privilegiatis. Servatis demum Rubricis aliisque 
servandis. 

Praesenti decreto in perpetuum valituro. Contrariis non obstantibus 
quibuscumque, etiam speciali mentione dignis. Die 22 iunii 1921. 


& A. Carp. Vico, Ep. Portuen. et S. Rufinae, 
S. R. C. Praefectus. 


L. S. 


Alexander Verde, Secretarius. 

DIARIUM ROMANAE CURIAE 


S. CONGREGAZIONE DEI RITI 


Martedi 21 giugno 1921, nel Palazzo Apostolico Vaticano, dinanzi alla 
augusta presenza del Santo Padre, si é tenuta la Congregazione Generale dei 
Sacri Riti, nella quale gli Emi e Rmi signori Cardinali, i Rmi Prelati ed i 
Consultori teologi, componenti la medesima, hanno discusso e dato il loro 
voto sul dubbio intorno all’eroismo delle virtti esercitate dal Ven. Servo di Dio 
Andrea Uberto Fournet, Sacerdote secolare, Fondatore della Congregazione 
delle Figlie della Croce, dette volgarmente « Sorelle di S. Andrea ». 


Martedi 28 giugno 1921, nel Palazzo Apostolico Vaticano, si é tenuta la 
Congregazione Particolare dei Sacri Riti, nella quale gli Ethi signori Cardinali 
ed i Rmi Prelati Officiali, componenti la medesima, hanno discusso e dato il 
loro voto sopra le seguenti materie: 


1) intorno alla validita del Processo Apostolico costruilo nella Curia 
di Torino sopra tre miracoli, che si asseriscono da Dio operati per. interces- 
sione del Ven. Giuseppe Cafasso, Sacerdote secolare, direttore del Collegio 
Ecclesiastico di Torino; 

2) intorno alla validita di tutti i Processi Apostolici ed Ordinari della 
Causa di Beatificazione e Canonizzazione della Ven. Filippina Duchesne, della 
Societa delle Suore del Sacro Cuore di Gest; 

3) intorno alla validita di tutti i Processi Apostolici ed Ordinarii della 
Causa di Beatificazione e Canonizzazione della Serva di Dio Maria Bernarda 
Soubirous, delle Suore della Carita ed Istruzione Cristiana di Névers; 

4) intorno alla validita ed al rilievo del Processo Apostolico costruito 
nella Curia di Verona sopra la fama di santita in genere del Ven. Gaspare 
Bertoni, Sacerdote secolare, Fondatore della Congregazione dei Preti delle 
Sacre Stimmate di N. S. Gesii Cristo; 

5) intorno alla validita ed al rilievo del Processo Apostolico costruito 
nella Curia di Aix sopra la fama di santita in genere della Serva di Dio Pao- 
lina Luisa De Pinezon, Fondatrice della Congregazione delle Suore di Nostra 
Signora della grazia, dette di S. Tommaso di Villanova; 

6) intorno alla validita dei tre Processi Apostolici costruiti, uno nella 
Curia di Arras, l’altro in quella di Parigi ed il terzo in quella di Bajona, 
sopra miracoli che si asseriscono operati da Dio per intercessione della Serva 
di Dio Teresa del Bambin Gest, delle Carmelilane scalze del Monastero di 
Lisieux ; 

7) intorno al culto, in ossequio ai decreti di Urbano VIII non mai pre- 
stato al Servo di Dio Andrea Filomeno Garcia Acosta, Laico professo dell’Or- 
dine dei Frati Minori; e finalmenie 

8) intorno al culto, come sopra, non mai prestato alla Serva di Dio 
Gioacchina De Vedruna De Mas, Fondatrice della Congregazione delle Suore 
Carmelitane della Carita. 


DATARIA APOSTOLICA * 


[1S. Padre, con Biglietto dell’ Emo Suo Cardinale Datario, del 14 marzo 1921, 
si ¢ benignamente degnato di nominare il Revmo Prof. P. M. Enrico Buon- 
pensiere, O. P., Teologo della Dataria Apostolica. 


SEGRETERIA DI STATO 


NOMINE 
Con Biglietti della Segreteria di Stato, il Santo Padre si é degnato di 
nominare: 


20 giugno 1921. Il Rev. P. Luigi Copéré, della Societa di Maria, Consultore 
della S. Congregazione Concistoriale. 


24 > »  L’Emo sig. Card. Aidano Gasquet, Protettore delle Suore dei 
Sacri Cuori di Gesii e Maria, di Chigwell. 
25 » »  Monsig. Pietro Fumasoni-Biondi, Arcivescovo tit. di Dioclea 


e Segretario della S. Congregazione di Propaganda 
Fide, e Monsig. Giuseppe Pizzardo, Sostituto della 
Segreteria di Stato, Consultort della Suprema 
S. Congregazione del S. Offizio. 


26 » » lL’ Emo sig. Card. Camillo Laurenti, Protettore della Societa 
delle Missioni Africane di Lione. 
28 » »  Monsig. Francesco Borgongini-Duca, Pro-Segretario della 


S. Congregazione degli Affari Ecclesiasticit Straor- 
dinari. 

L’ Emo sig. Card. Giovanni Tacci, Protettore delle Suore delle 
Scuole Cristiane della Misericordia di Saint-Sau- 
veur-le- Vicomte (Coutances). 

: > » Il Rev. P. Giacomo Garcia, dell’Ordine degli Agostiniani, 

Consultore della S. Congregazione dei Sacramenti. 


luglio 


* Da sostituire al relativo tratto della pag. 276. 

Con Brevi Apostolici il Santo Padre si é degnato di nominare: 


Prelati Domestici di S. S.: 


1 giugno 1921. Monsig. Giuseppe di Biase, della diocesi di Boiano. 

6 > » Monsig. Amedeo Bussi, della diocesi di Tivoli. 

7 . »  Monsig. Carlo Parozzi, della diocesi di Massa Carrara. 

9 > »  Monsig. Giuseppe M. da Cruz Simedao, dell’archidiocesi di 
Evora. 

15 » »  Monsig. Francesco Hilber, della diocesi di Bressanone. 


ONORIFICENZE 


Con Brevi Apostolici il Santo Padre si é degnato di conferire le seguenti 


onorificenze: 


fl Cavalierato dell'Ordine di S. Gregorio Magno, classe civile: 


30 aprile 1921. Al sig. Ernesto Cartiaux, della diocesi di Namur. 


15 » » Al sig. Nicola Perrano, della diocesi di Chiavari. 
18 » » Al sig. dott. Carlo Carletti, di Roma. 
21 » » Al sig. Bernardo Me. Poland, della diocesi di Liverpool. 


22 giugno » Al sig. Enrico Kuijpers, della diocesi di Harlem. 


La Commenda dell’Ordine di S. Silvestro Papa: 


14 giugno 1921. Al sig. cav. Vincenzo Antonelli, di Roma. 


Il Cavalierato dell’Ordine di S. Silvestro Papa: 


14 giugno 1921. Al sig. Francesco Quadrani, di Roma. 
15 » » Al sig. Giovanni Daverio, dell’archidiocesi di Milano. 


MAGGIORDOMATO DI SUA SANTITA 


NOMINE 
Con Biglietti di S. E. Rha Mons. Maggiordomo, il Santo Padre si é degnato 
di nominare: 
Camerieri Segreti soprannumerari di S. S.: 
19 ottobre 1920. Monsig. Emeterio Arratia, Pro-Vicario generale Castrense 


della Repubblica del Chili. 
2 giugno 1921. Monsig. Emilio Valeri, della diocesi di Tivoli. 

11 giugno 1921. Monsig. Guido Poletti, dell’archidiocesi di Torino. 
Monsig. Amedeo Bernardini, di Roma. 
Monsig. Giuseppe Massari-Elia, dell’archidiocesi di Bari. 
Monsig. Giuseppe Mutschlechner, della dioc. di Bressanone. 
Monsig. Francesco Tschann, della medesima diocesi. 
Monsig. Pietro Weber, della diocesi di Treviri. 
Monsig. Giulio Chiavoni (Roma). 
Monsig. Costantino Aiuti (Roma). 


Camerieri Segreti di Spada e Cappa soprannumerari di S. S.: 


6 maggio 1921. Il sig. barone Camillo de Warenghien, dell’ archidiocesi di 
Parigi. 
11 giugno [1 sig. comm. Domenico Silvestri, dell’archid. di Perugia. 
Il sig. conte Fabio Carducci Artenisio, dell’archidiocesi di 
Taranto. 
Il sig. Luigi M. Cabello Lapiedra, della diocesi di Madrid. 
Il sig. conte Bandino Ugurgieri della Berardenga, dell’ar- 
chidiocesi di Siena. 


Cameriere d’onore di Spada e Cappa soprannumerario di S. S.: 


11 giugno 1921. ll sig. cav. Francesco Zonghi Lotti, della dioc. di Fabriano. 
_» » » Tl sig. Leone Klecki, dell’archidiocesi di Varsavia. 
» Il sig. Tullio Gualdi, di Roma. 


NECROLOGIO 


17 giugno 1921. Monsig. Gaetano Pizzi, Vescovo di S. Severo. 
18 . »  Monsig. Anselmo Evangelista Sansoni, Vescovo di Cefalu. 

